โบรกแนะสอยหุ้นสื่อสารตัวเด่น-เงินปันผลสูงSET บ่ายเสี่ยงลงต่อ กังวลศก.โลก-น้ำมันลด
โบรกฯคาดแนวโน้มการลงทุนช่วงบ่ายนี้ (10 ก.พ.) ดัชนีมีโอกาสลงต่อหากหลุด 1,295 จุด อาจมีแรงขายมากขึ้น แนะหุ้นกลุ่มสื่อสารที่ให้อัตราผลตอบแทนจากเงินปันผลสูงอย่าง ADVANC INTUCH
10 ก.พ. 2559

ข่าวหุ้นธุรกิจออนไลน์รายงาน ดัชนีตลาดหุ้นไทย (SET) ภาคเช้า (10 ก.พ.) อ่อนตัวลงตามตลาดภูมิภาค รับแรงกดดันราคาน้ำมัน-ราคาสินค้าโภคภัณฑ์ปรับลงทำให้นักลงทุนกลับมากังวลเศรษฐกิจโลกอีกครั้ง รวมทั้งเรื่องที่กรีซจะขอรับเงินช่วยเหลือรอบใหม่ บ่ายนี้ยังมีโอกาสลงต่อหากหลุด 1,295 จุด อาจมีแรงขายมากขึ้น แนะหุ้นกลุ่มสื่อสารที่ให้อัตราผลตอบแทนจากเงินปันผลสูงอย่าง ADVANC และ INTUCH
 
นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้อ่อนตัวลงตามตลาดหุ้นอื่นในภูมิภาคเอเชีย จากปัจจัยหลักราคาน้ำมันและราคาสินค้าโภคภัณฑ์ปรับตัวลดลงกดดันให้นักลงทุนหันกลับมาห่วงเศรษฐกิจโลกอีกครั้ง นอกจากนี้ ยังมีความกังวลเรื่องที่กรีซต้องการรับเงินช่วยเหลือรอบใหม่ ส่วนถ้อยแถลงจากธนาคารกลางสหรัฐฯ (เฟด) ในคืนนี้ก็คาดว่าจะไม่มีการปรับขึ้นอัตราดอกเบี้ย ซึ่งก็ไม่ได้ช่วยตลาดฯเท่าไร
ส่วนตลาดหุ้นไทยวันนี้คาดแรงขายส่วนใหญ่น่าจะเป็นของกองทุนในประเทศ ส่วนนักลงทุนต่างชาติแม้ว่าจะมีแรงขายอยู่ แต่ไม่มากแล้ว เพราะก่อนหน้านี้ก็ไม่ได้เข้ามาลงทุนมากนัก
แนวโน้มการลงทุนในช่วงบ่ายนี้ระยะสั้นตลาดฯมีโอกาสปรับตัวลงต่อ หากดัชนีฯลงต่ำกว่าระดับ 1,295 จุด ก็อาจจะมีแรงขายออกมามากขึ้น และให้มีแนวรับถัดไปที่ 1,270 จุด ส่วนแนวต้านให้ไว้ที่ 1,315 จุด
 
บล.ธนชาต ระบุในบทวิเคราะห์ ( 10 ก.พ.) ว่า ความกังวลเศรษฐกิจโลก และการปรับลดลงของราคาน้ำมันยังกดดัน SET ตั้งแต่เปิดตลาด แต่แนวรับที่ 1,294 จุด ยังทำงานได้ดี โดยเฉพาะหุ้นกลุ่มสื่อสารที่ให้อัตราผลตอบแทนจากเงินปันผลสูง(dividend yield) อย่าง ADVANC INTUCH เริ่มมีแรงซื้อหุ้นกลับที่บริเวณแนวรับเส้นค่าเฉลี่ย 1 เดือนแล้ว
โดยที่ราคาปัจจุบัน ADVANC (แนวต้าน 174.5/187.5) ให้ผลตอบแทนจากเงินปันผล 3.9% (6.49 บาท/หุ้น XD 31 มี.ค. และจ่ายวันที่ 22 เม.ย.นี้) และ INTUCH ให้ผลตอบแทนจากเงินปันผล 4.4% (คาดประกาศจ่ายปันผล 2.40 บาท/หุ้น สำหรับครึ่งหลังปี 58)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
PTT มูลค่าการซื้อขาย 1,235.99 ล้านบาท ปิดที่ 236.00 บาท ลดลง 5.00 บาท        
ADVANC มูลค่าการซื้อขาย 1,016.01 ล้านบาท ปิดที่ 166.50 บาท เพิ่มขึ้น 1.50 บาท
KBANK  มูลค่าการซื้อขาย 756.70 ล้านบาท ปิดที่ 164.00 บาท ลดลง 1.50 บาท
KTB มูลค่าการซื้อขาย 717.04 ล้านบาท ปิดที่ 17.70 บาท ลดลง 0.30 บาท
IRPC  มูลค่าการซื้อขาย 716.83 ล้านบาท ปิดที่ 4.38 บาท เพิ่มขึ้น 0.14 บาท